Iniziatiba Internazionalista - Herrien Elkartasuna

Iniziatiba Internazionalista - Herrien Elkartasuna (II-HE), edo Iniciativa Internacionalista - La solidaridad entre los pueblos (II-SP), 2009ko Europar Legebiltzarreko hauteskundeetarako espainiar estatu mailan sortutako koalizio politikoa da.

Koalizioaren hautagai-zerrendaren lehen postuan Alfonso Sastre antzerkigile ezaguna dago.

Koalizio horretan, Espainiar estatuko hainbat alderdi eta erakunde politiko ezkertiar edota independentistak parte hartzen du: Gaztelau Ezkerra, Comuner@s, Ekimen Komunista (IC), Borroka Internazionalista, Ezkerreko Bloke Independentista, Korronte Gorria eta Galiziako Herri Frontea.

Horiez gain, beste alderdi eta talde batzuek bat egin dute koalizioarekin, hala nola Bigastreko (Alacant) Izquierda Unidako kide ohiek, Nova Esquerda Socialistak, eta Llobregat Behereko Talde Errepublikazaleak. Eta hainbat pertsona ezagunek ere euren atxikimendua adierazi dute, besteak beste Carlo Frabetti, Santiago Alba Rico, Andrés Sorel, Javier Sádaba eta Alfredo Grimaldosek.

Maiatzaren 23an, Europako hauteskundeen kanpaina hasia zela, Ezker Abertzaleak ere Iniziatiba Internazionalistaren aldeko boto eskatu zuen, II "berea ez zen zerrenda bat izan arren, koalizioaren oinarrizko printzipioekin ados zegoelako" eta, besteak beste, "Euskal Herriak pairatzen duen egoera antidemokratikoa" salatzeko.

Aurrerago, alderdi eta mugimendu gehiagok bat egin zuten II-HErekin, hala nola, Katalan Herrietako Endavant-ek, Galiziako Herriko Alderdi Komunistak, Kanarietako Herriaren Batasuna alderdiak, Gazteria Independentistaren Biltzarrak, Nós-Unidade Popularrek, etab.

Ideologia 
Iniziatiba Internazionalistak bere sortze manifestuan ondoko oinarri ideologiko hauek defendatzen ditu:

 Justizia soziala.
 Askatasun demokratiko osoa.
 Genero diskriminazioaren aurkako konpromisoa.
 Eskubide politikoak.
 Kapitalaren Europaren aurkako borroka.

Hautes-zerrendaren baliogabetzea 
2009ko maiatzaren 14an, Espainiako Estatuko Fiskaltzak Iniziatiba Internazionalistaren hautagai-zerrenden baliogabetzea eskatu zuen, koalizioa "Batasunak erabiltzen duelako".

Egun horretan bertan, agiri baten bidez, Ezker Abertzaleak Iniziatiba Internazionalistaren "atzean ez zegoela" adierazi eta koalizioari elkartasuna erakutsi zion.

Maiatzaren 16an, goizeko 3:30ean, defentsak dokumentazioa aurkeztu eta bost ordutara, Auzitegi Gorenak Iniziatiba Internazionalistaren hautagai-zerrendak baliogabetu zituen, hamaika magistraturen aldeko botoarekin eta bosten ezezkoarekin. Horretarako, Auzitegi Gorenak IIk "bortizkeria era argian gaitzetsi ez izana" hartu zuen froga garrantzitsuen gisa.

Maiatzaren 18an, Iniziatiba Internazionalistak Gorenaren erabakiaren aurkako helegitea ipini zuen Auzitegi Konstituzionalean. Momentu horretan, Iniziatibak Gorenaren argumentuak "gezurra" zirela salatu eta "indarkeriaren erabilera gaitzetsi" zuen.

Azkenik, maiatzaren 21ean Auzitegi Konstituzionalak II-HEk aurkeztutako errekurtsoa onartu eta zerrenda baliozkotu zuen, koalizioko kideen "partaidetza politikorako eskubidea urratu zelako".

Erreferentziak

Kanpo-estekak 
  Iniziatiba Internazionalistaren Manifestua, euskaraz
  Iniziatiba Internazionalistaren zerrenda baliogabetzeko eskatzen duen Espainiako Estatuko Abokatutzaren idatzia

Erakunde internazionalistak
Euskal Herriko politika
Espainiako alderdien legea
Espainiako alderdi politikoak